《马国瑞所题李龙眠画赤黑二马相戏卷子一轴索余题诗因题卷后》
元代·成廷圭

君不见项王乌骓如黑龙，蹴踏万里烟尘空。五年乘之勇无敌，七十二战收奇功。

又不见白门赤兔来向东，神物终属云长公。百万军中刺名将，疾如健鹘追秋风。

龙眠居士亲貌得，毛色意态将无同。沙场无人白日静，平陂浅草青茸茸。

双蹄直立欲变化，两尾突起争豪雄。还君此图三叹息，此马忽去难再得。

江南异事人未知，又见麒麟出东壁。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。